จีสตีลเปิดทีมบริหารพลิกฟื้นธุรกิจ
กลุ่ม จี สตีล เปิดตัวคณะกรรมการชุดใหม่ และแผนธุรกิจหลังเพิ่มทุนสำเร็จพร้อมกลับมาเทิร์นอะราวด์
18 ม.ค. 2556

กลุ่ม จี สตีล เปิดตัวคณะกรรมการชุดใหม่ และแผนธุรกิจหลังเพิ่มทุนสำเร็จพร้อมกลับมาเทิร์นอะราวด์ 
พล.อ.เลิศรัตน์ รัตนวานิช ประธานกรรมการบริษัท จี สตีล (GSTEL) เปิดเผยว่า ได้รับเชิญเข้ามาร่วมงานกับกลุ่มจี สตีล ซึ่งถือเป็นมิติใหม่ของกลุ่มนี้ โดยมีความมุ่งมั่นทำหน้าที่ให้ดีที่สุด เพื่อทำให้บริษัทกลับมาฟื้นตัว (เทิร์นอะราวด์) เพิ่มผลผลิตอย่างมีประสิทธิภาพ โดยกลุ่มจีสตีลเป็นบริษัทที่มีศักยภาพและความพร้อม เป็นบริษัทผลิตเหล็กที่มีโรงงานใหญ่ที่สุดในเอเชีย กำลังผลิตรวม 2 โรงงาน 3.3 ล้านตัน/ปี 
“ผมมั่นใจในทีมบริหารและมั่นใจมืออาชีพที่เข้ามาทั้งหมด และภาครัฐให้การสนับสนุนผู้ผลิตเหล็กในประเทศ จะเอื้อต่อกลุ่มจี สตีล รองรับการเปิดตลาดเออีซีในอีก 2 ปีข้างหน้า” พล.อ.เลิศรัตน์ กล่าว 
นายเอริค อี. ทอมป์สัน ประธานเจ้าหน้าที่บริหาร กล่าวว่า เป็นกรรมการผู้จัดการ บริษัท อีลิค พาร์ทเนอร์ เป็นบริษัทเชี่ยวชาญการพลิกฟื้นธุรกิจ ที่ผ่านมาเข้าไปช่วยเหลือในกลุ่มอุตสาหกรรม เช่น บริษัท เจนเนอรัล มอเตอร์ส (GM) บริษัท เจแปน แอร์ไลน์ บริษัท เมกะสตีล ของมาเลเซีย และฟิล์มโกดัก 
นายเอริค กล่าวว่า จะเข้ามาพลิกฟื้นกลุ่มจี สตีล ต้นเดือน ก.พ.นี้ สัญญา 1 ปี เบื้องต้นจะช่วยมุ่งสร้างให้บริษัทมีอนาคตที่สดใส โดยทั้ง 2 โรงงาน จะกลับมาผลิตได้ตามปกติ ในกลางเดือน ก.พ.นี้ คาดถึงจุดคุ้มทุนไม่เกินไตรมาส 2 นี้ เมื่อมีกำลังการผลิต 5560% ของกำลังผลิตรวม ขณะที่ปัจจุบันผลิตเฉลี่ย 20-30% และตั้งแต่ไตรมาส 3 กำลังผลิตจะเพิ่มเป็น 80-90% 
“โรงงานผลิตเหล็กรีดร้อนของกลุ่มจี สตีล เป็นโรงงานที่ทันสมัยที่สุดในเอเชีย คิดว่าการพลิกฟื้นไม่น่ายากที่จะทำตามเป้าหมาย” นายเอริค กล่าว 
นาย Bill Gloyne ประธานเจ้าหน้าที่ฝ่ายการเงิน ซึ่งเคยร่วมงานกับ บีทีเอส กล่าวว่า เชื่อมั่นศักยภาพกลุ่มจี สตีลและโรงงาน 2 โรงที่มีอนาคต จะดูแลใกล้ชิด ให้งบการเงินแข็งแรง และหาต้นทุนการเงินที่ต่ำที่สุด 
นายชาญ บูลกุล ประธานเจ้าหน้าที่บริหาร บริษัท บรุ๊คเคอร์ กรุ๊ป ในฐานะที่ปรึกษาการเงินกลุ่ม จีสตีล กล่าวว่า การเพิ่มทุนของจี สตีล และจี เจ เอส (GJS) ปลายเดือน ม.ค.นี้ จะได้เงินเข้ามาหมุนเวียน 3,000 ล้านบาท เงินที่ซัพพลายเออร์ 8,0009,000 ล้านบาท เพียงพอและไม่ต้องเพิ่มทุนอีกนาน 
“มูลค่าหุ้นตามบัญชี (บุ๊กแวลู) หลังจี สตีลเพิ่มทุน จะอยู่ที่ 0.50 บาท และ GJS อยู่ที่ 0.16 บาท แต่ถ้าโรงงานกลับมาผลิตได้ดี บุ๊กแวลูจะเพิ่ม 2-3 เท่าตัว แต่ถ้าไม่มีบุ๊กแวลู จะเพิ่มแค่ 30-40% เท่านั้น” นายชาญ กล่าว